b'\n_START_ARTICLE_\nAustraliens flag\n_START_PARAGRAPH_\nAustraliens flag er bl\xc3\xa5t med Union Jack i \xc3\xb8vre hj\xc3\xb8rne mod stangen, en stor syvtakket stjerne under dette, og fem stjerner som udg\xc3\xb8r stjernebilledet Sydkorset p\xc3\xa5 den anden halvdel. Udgangspunktet er det britiske Blue Ensign. Flaget er i st\xc3\xb8rrelsesforholdet 1:2._NEWLINE_De syv takker i den store stjerne symboliserer de seks oprindelige delstater, med en ekstra tak for territorierne og eventuelle fremtidige stater. I stjernebilledet er der en lille femtakket stjerne og fire st\xc3\xb8rre syvtakkede.\n_START_SECTION_\nHistorie\n_START_PARAGRAPH_\nEfter oprettelsen af den australske f\xc3\xb8deration i 1901 blev der holdt en konkurrence om designet af et nationalflag. Der kom mere end 32\xc2\xa0000 bidrag, hvilket svarer til at omkring 1\xc2\xa0% af befolkningen deltog. De fleste forslag havde Union Jack og Sydkorset med, men der var ogs\xc3\xa5 helt andre forslag, med australske dyr som de mest popul\xc3\xa6re. _NEWLINE_Fem n\xc3\xa6sten identiske forslag blev k\xc3\xa5ret til vindere, og pr\xc3\xa6miesummen blev delt mellem Ivor Evans, en 14-\xc3\xa5rig skoledreng fra Melbourne; Leslie John Hawkins, en optikerl\xc3\xa6rling i teenageralderen fra Sydney; Egbert John Nuttall, arkitekt fra Melbourne; Anne Dorrington, kunster fra Perth og William Stevens, skibsofficer fra Auckland p\xc3\xa5 New Zealand. De fem fik 40 pund hver, hvilket var en temmelig stor sum dengang. _NEWLINE_3. september 1901 blev det nye flag hejst for f\xc3\xb8rste gang p\xc3\xa5 Exhibition Building i Melbourne. En forenklet version blev ratificeret som Australiens flag af Edvard VII i 1902. Australiens nye flag blev kundgjort februar 1903, i to versioner: En bl\xc3\xa5 version for statslige myndigheder og en r\xc3\xb8d version for skibsfarten. I 1904 da det blev bestemt at Australiens flag skulle bruges p\xc3\xa5 alle fort, skibe og offentlige bygninger, bet\xc3\xb8d det ikke at flaget fik samme status som Union Jack. Selv om Australien nu havde egne flag, fortsatte brugen af Storbritanniens flag, Union Jack, og dette var ogs\xc3\xa5 Australiens nationalflag. Australiens egne flag blev benyttet i underordnet position i forhold til det britiske nationalflag. F\xc3\xb8rst i 1953 blev Australiens flag, i den bl\xc3\xa5 variant, ved lov erkl\xc3\xa6ret som nationalflag._NEWLINE_I 1954 gav Elisabeth II en kongelig sanktion til en ny flaglov; dette var f\xc3\xb8rste gang en monark havde sanktioneret en australsk lov ved personlig tilstedev\xc3\xa6relse eftersom det blev gjort under hendes bes\xc3\xb8g i landet. Flaget blev dermed formelt anerkendt som Australiens nationalflag ogs\xc3\xa5 i australsk lovgivning._NEWLINE_Selv om Australien fra 1953 havde eget nationalflag, fortsatte landets orlogsfart\xc3\xb8jer med at benytte Storbritanniens orlogsflag. F\xc3\xb8rst i forbindelse med Vietnam-krigen, hvor Australien deltog med marinefart\xc3\xb8jer, mens Storbritannien ikke deltog i krigen, blev dette \xc3\xa6ndret. I 1967 fik Australien sit eget orlogsflag. Det er en white ensign efter britisk m\xc3\xb8nster, men uden kors og med det australske nationalflag som grundmodel. Orlogsflaget har en hvid dug med bl\xc3\xa5 stjerner og stadig med unionsflaget i kanten._NEWLINE_Den bl\xc3\xa5 variant er i dag Australiens nationalflag og samme variant benyttes ogs\xc3\xa5 som statsflag. Koffardiflaget er den r\xc3\xb8de variant.\n_START_SECTION_\nFlagdag\n_START_PARAGRAPH_\nI 1996 bestemte generalguvern\xc3\xb8r sir William Deane at 3. september skal fejres som den nationale flagdag, til minde om den f\xc3\xb8rste gang det blev brugt offentligt i 1901.\n_START_SECTION_\nFlagdebat\n_START_PARAGRAPH_\nFra begyndelsen af 1980-erne har der v\xc3\xa6ret lanceret kampagner for at f\xc3\xa5 udskiftet flaget med et nyt flag som nedtoner de britiske symboler og som repr\xc3\xa6senterer Australien p\xc3\xa5 en selvst\xc3\xa6ndig m\xc3\xa5de. Forbilledet er her Canada som i 1967 udbyttede det britiske Red Ensign med et s\xc3\xa6regent canadisk nationalflag. Organisationen Ausflag har st\xc3\xa5et i spidsen for kampagnen for et nyt flag og har ved en r\xc3\xa6kke anledninger arrangeret konkurrencer for at finde frem til et nyt symbol for Australien. Kampagnen har ikke lykkedes og i 1998 lykkedes tilh\xc3\xa6ngerne af det nuv\xc3\xa6rende flag at f\xc3\xa5 vedtaget en lov som siger at det nuv\xc3\xa6rende flag kun kan \xc3\xa6ndres efter en folkeafstemning. Det antages at det vil v\xc3\xa6re vanskeligere at opn\xc3\xa5 flertal for flagskifte i en folkeafstemning, end det ville v\xc3\xa6re for en regering at benytte sit flertal i parlamentet til det samme._NEWLINE_Det blev i 2002 foresl\xc3\xa5et at indf\xc3\xb8re love mod sk\xc3\xa6nd af flaget, men forslaget blev aldrig lagt frem til afstemning i parlamentet, da statsminister John Howard afviste det med reference til ytringsfriheden.\n_START_SECTION_\nKongelige flag\n_START_PARAGRAPH_\nDronningens personlige australske flag er en flagvariant af rigsv\xc3\xa5benet. De seks delstater er her repr\xc3\xa6senterede med deres heraldiske m\xc3\xa6rker, det hele indrammet af en hermelinsbord. I midten er dronningens monogram indsat. Flaget blev taget i brug i 1963. _NEWLINE_Kronens fuldmagt ud\xc3\xb8ves til dagligt af Australiens generalguvern\xc3\xb8r og denne har eget flag som tegn p\xc3\xa5 sin autoritet. Flaget er bl\xc3\xa5t og har en krone med en gul heraldisk l\xc3\xb8ve i midten af dugen. Landets formelle navn, Commonwealth of Australia, st\xc3\xa5r skrevet p\xc3\xa5 et b\xc3\xa5nd under kronen og l\xc3\xb8ven. Dette f\xc3\xb8lger m\xc3\xb8nsteret for flag for guvern\xc3\xb8rer i tidligere britiske kolonier hvor Dronningen er statsoverhoved. Flaget blev indf\xc3\xb8rt 16. juli 1936. Det er i st\xc3\xb8rrelsesforholdet 1:2.'